部首

部首，係漢字分類法。漢字會跟形義分部，每一部最基本形義嘅一個字做頭，就做部首，而部名就跟部首隻字。

部首係大漢時，許慎寫《說文解字》所創。說文解字嘅部首叫說文部首，有540隻。

家下多數漢字典嘅部首，係大清寫嘅《康熙字典》嘅部首，叫康熙部首，有214隻。佢係跟大明時，梅膺祚所編纂之《字彙》。康熙部首唔再拘泥意思為原則，將一啲少字嘅部打散，分去唔同部入便，所以康熙部首可以慳好多部首，唔使分得散咁難查。重有，部首之後再計字劃數，更加方便查字。不過因為無咁講究意思，有時某啲字塞入去嘅部，係有啲九唔搭八。

中國大陸同日本都行減筆字，所以有啲字個形，好難搵康熙部首塞落去。甚至有啲部首連字都變埋，更加難歸部。中國大陸出版嘅大多數字典係跟拼音排，部首衹係用來做索引，所以同一個字有可能會喺幾個部首底下搵到。而喺日本，點歸部就睇本字典點分法。

漢字